Terugvoer in die werksopset - Werknet
Volgens Lize-Mari Labuschagne 20 Junie 2022 Artikels
Terugvoer in die werksopset kan 'n netelige saak wees maar is 'n noodsaaklike funksie wanneer dit kom by 'n span se prestasie en doeltreffende werksverrigting.
Ondoeltreffende terugvoer gebeur wanneer dit doelbewus empaties is om 'n ander persoon se gevoelens te beskerm; die waarheid word nie heeltemal ontbloot nie en dit wat werknemers of spanmaats moet hoor om beter werk te kan verrig, word nie gesê nie. Om toepaslike terugvoer te gee en te ontvang is die sleutel tot persoonlike ontwikkeling, welstand in die werksopset en goeie werksverhoudinge, asook vir die span.
Die waarde van terugvoer
Konstruktiewe terugvoer help nie net 'n enkele werknemer om meer bevoeg te wees nie; dit lei tot beter besluitneming en samewerking en verhoogde produktiwiteit vir die hele span omdat die werknemers hul terugvoer aan hulle eie span gee.
Navorsing het bevind dat waar goeie terugvoer gelewer word, werknemers 79% meer werkbevrediging ervaar.
Wanneer terugvoer erkenning gee aan 'n spanmaat of werker se bydrae, dien dit ook as 'n morele hupstoot. 'n 2013-2014 IBM-peiling toon dat werknemers wat erkenning vir hul werk ontvang, drie maal meer betrokke is by hul werk en minder geneig is om van werk te verander of te bedank. Namate werkers gelukkiger en meer betrokke by hul werk raak, word hulle ook deel van 'n poging om medewerkers 'n hupstoot te gee, wat hulle ook positief en betrokke maak.
Positiewe terugvoer en erkenning laat spanwerkers gewaardeerd voel, verminder die status en mag tussen werkers en versterk 'n gevoel van aanvaarding.
Positiewe terugvoer of erkenning kos niks nie maar is een van die bestuursinstrumente wat onderbenut word.
Hoe om beter terugvoer te bied
Gebruik die Situasie-Gedrag-Impak model waarin jy die spesifieke situasie noem waarin sekere gedrag plaasgevind het. Vermy sterk taal, maar beskryf die resultaat van die gedrag en hoe dit ander beïnvloed het.
Vermy die toebroodjie-terugvoer waarin jy begin met 'n kompliment en die negatiewe terugvoer in die middel sit (toedraai) omdat ons gewoonlik die eerste en die laaste van 'n gesprek onthou. Die kritiek in die middel word verdoesel. Omdat ons ook eerste 'n negatiewe terugvoer verwag, luister ons deur 'n filter na die positiewe en hoor in elk geval nie die hele positief nie; ons verwag dat die positiewe kompliment net gebruik word om die verwagte negatief te versag.
Wees openhartig, dit wys jy gee om voordat jy die kritiek voorhou. Wys jy gee om deur erkenning te gee, mense te bedank en aandagtig na ander te luister.
Verduidelik hoekom jy hierdie terugvoer gee, dit laat mense minder verdedigend wees. Deur te sê: "Ek gee hierdie terugvoer omdat ek hoë verwagtinge koester en ek weet die span /jy kan dit behaal," stel jy 'n uitdaging. Wees spesifiek oor wat verander of verbeter moet word en stel uitvoerbare aksies of gedrag voor om die gewenste verandering te bewerkstellig.
As spanleier is dit wenslik dat wanneer jy terugvoer gee, jy jouself duidelik as 'n spanlid identifiseer. Jy kan sê: "Ek het baie gegroei en geleer uit vriende en bestuur se terugvoer en ek probeer terugploeg wat ek geleer het" of: "Noudat ons saam gewerk het, kan ons mekaar help verbeter deur aan mekaar terugvoer te gee."
Vra 'n persoon of hy/sy jou terugvoer wil hê; deur daartoe in te stem sal die persoon minder verdedigend wees en meer ontvanklik vir toekomstige wedersydse terugvoer.
Indien jy as bestuurder of spanleier 'n probleem teëkom, is dit raadsaam om dadelik of so gou moontlik terugvoer te gee omdat werknemers dalk nie die situasie waarna jy verwys sal onthou nie.
Gee negatiewe terugvoer privaat en indien die saak in die openbaar aangespreek moet word, vra die betrokke persoon se toestemming daartoe.
Wees bedag op nieverbale en gesigsuitdrukkings. Hoe jy dit sê, is net so belangrik as wat jy sê. Navorsing het bevind dat persone wat positiewe terugvoer met bygaande negatiewe emosionele tekens ontvang het, gevoel het hul prestasie was onvoldoende, byvoorbeeld oë wat rol ens.
Terugvoer met 'n suggestie van vordering in die boodskap is 'n kragtiger motiveerder in die werksplek en selfs kragtiger as persoonlike erkenning. Deur spesifieke terugvoer te gee oor hoe hul insette die span en die projek bevorder, bou jy ook hulle sterk punte.
How to Deliver Effective Feedback in the Workplace
Ellie Collier. February 28, 2019. High Speed Training. https://www.highspeedtraining.co.uk/hub/feedback-in-the-workplace/
7 Tips for Giving Valuable Feedback in the Workplace
Nov 8, 2020. BUSINESS. MasterClass. https://www.masterclass.com/articles/tips-for-giving-valuable-feedback-in-the-workplace